ຫ້ອງວ່າການ ປົກຄອງແຂວງ ຫວນຄືນມູນເຊື້ອ ວັນສ້າງຕັ້ງພັກ ຄົບຮອບ 60 ປີ: ໃນທາມກາງ ບັນຍາກາດ ທີ່ຫ້ອງວ່າການ ປົກຄອງແຂວງ ເບີກບານມ່ວນຊື່ນ ສະເຫຼີມສະຫຼອງ ຜົນສຳເລັດກອງປະຊຸມ ໃຫຍ່ສາມຂັ້ນ ແລະ ສ້າງຂະບວນການ ແກ່ກອງປະຊຸມໃຫຍ່ ຄັ້ງທີ X ຂອງອົງ ຄະນະພັກແຂວງ ໃຫ້ມີບັນຍາກາດຝົດຟື້ນ ໃນຕອນເຊົ້າ ວັນທີ 17 ມີນາ 2015 ຫ້ອງວ່າການ ປົກຄອງແຂວງ ໄດ້ຈັດພິທີ ປາທະກະຖາ ວັນສ້າງຕັ້ງ ພັກປະຊາຊົນ ປະຕິວັດລາວ ວັນທີ 22/3/1955 – 22/3/2015 ຄົບຮອບ 60 ປີ ພີທີດັ່ງກ່າວ ໄດ້ຈັດຂື້ນ ຢູ່ສະໂມສອນ ຫ້ອງວ່າການ ປົກຄອງແຂວງ ໃຫ້ກຽດປະທະກະຖາ ໂດຍແມ່ນ ທ່ານ ທະນູໄຊ ບັນຊາລິດ ກຳມະການພັກແຂວງ ເລຂາຄະນະພັກ ຮາກຖານ ຫົວໜ້າ ຫ້ອງວ່າການ ປົກຄອງແຂວງ ມີຄະນະຫ້ອງວ່າການ ຫົວໜ້າ ຂະແໜງການ ຫ້ອງການທີ່ຂື້ນກັບ ພ້ອມດ້ວຍພະນັກງານ ວີຊາການເຂົ້າຮ່ວມ ຢ່າງພ້ອມພຽງ ໃນການປາຖະກະຖາ ຄັ້ງນີ້ ແມ່ນມີຈຸດປະສົງ ເພື່ອແນໃສ່ ເຮັດໃຫ້ສະມາຊິກ ພັກໄດ້ຮັບຮູ້ ແລະ ເຂົ້າໃຈ ກ່ຽວກັບ ປະຫວັດສາດ ແລະ ມູນເຊື້ອ ແຫ່ງການນຳພາ ຂອງພັກ ໃນໄລຍະ ຕໍ່ສູ້ກູ້ຊາດ, ໄລຍະປົກປັກ ຮັກສາ ແລະ ການພັດທະນາ ປະເທດໃນ ຊຸມປີຜ່ານມາ. ພ້ອມດຽວກັນນັ້ນ, ກໍເພື່ອຍູ້ ຂະບວນການ ແຂ່ງຂັນ ຮັກຊາດ ແລະ ພັດທະນາ ຕິດພັນກັບ ວຽກງານ 3 ສ້າງການ ຂະບວນການ ຕ້ອນຮັບ ກອງປະຊຸມໃຫຍ່ ຂອງອົງຄະນະພັກແຂວງ ຄັ້ງທີ x ໃຫ້ກາຍເປັນ ຂະບວນກ້ວາງຂວາງ. ພ້ອມນັ້ນ ຍັງໄດ້ຍົກໃຫ້ເຫັນ ປະຫວັດແຫ່ງ ການກຳເນີດ ແລະ ການເຕີບໃຫຍ່ ຂະຫຍາຍຕົວ, ມູນເຊື້ອອັນດີງາມ ແລະ ຜົນງານອັນ ໃຫຍ່ຫຼວງຂອງ ພັກປະຊາຊົນ ປະຕິວັດລາວ ຕະຫຼອດໄລຍະ 60 ປີທີ່ຜ່ານມາ.
ພັກປະຊາຊົນ ປະຕິວັດລາວ ແມ່ນພັກ ຂອງຊົນຊັ້ນ ກຳມະກອນ, ເປັນຕົວແທນ ທີ່ຈົງຮັກພັກດີຕໍ່ສິດ ຜົນປະໂຫຍດ ຂອງຊົນຊັ້ນ ກຳມະກອນ, ຊາວຜູ້ອອກ ແຮງງານ ລາວທີ່ຮັກຊາດ ແລະ ຂອງຊາດລາວ ທັງໝົດ, ຢຶດໝັ້ນ ລັດທິມາກ - ເລນິນ ແລະ ມູນເຊື້ອອັນດີງາມ ຂອງພັກເປັນ ພື້ນຖານແຫ່ງແນວຄິດ, ເປັນເຂັມຊີ້ທິດ ໃຫ້ແກ່ການຈັດຕັ້ງ ແລະ ການເຄື່ອນໄຫວ ຂອງພັກ; ເສີມຂະຫຍາຍ ລັດທິຮັກຊາດ ອັນແທ້ຈິງສົມທົບກັບ ລັດທິສາກົນ ອັນຜ່ອງໃສ ຂອງຊົນຊັ້ນກຳມະກອນ; ຮັບເອົາສິ່ງຍອດຍິ່ງ ທາງດ້ານສະຕິປັນ ຍາທີ່ກ້າວໜ້າ ຂອງມວນມະນຸດ ເພື່ອກຳນົດແນວທາງ, ແຜນນະໂຍບາຍ ຂອງພັກ; ຍົກສູງ ຄວາມສາມາດ ແລະ ຄຸນນະ ພາບການ ນຳພາຂອງພັກ; ຕ້ານລະບອບຫຼາຍເຄົ້າ, ຫຼາຍພັກ, ຕ້ານລັດທິເອກະຊົນ ແລະ ຕ້ານລັດທິ ສວຍໂອກາດ ໃນທຸກຮູບແບບ; ນຳພາປວງຊົນລາວ ດຳເນີນການ ຕໍ່ສູ້ພວກຈັກກະພັດ ລ່າເມືອງຂຶ້ນ ເພື່ອນຳເອົາຄວາມ ເປັນເອກະລາດ ມາໃຫ້ແກ່ ປະເທດຊາດ ແລະ ສິດເປັນເຈົ້າມາ ໃຫ້ປະຊາຊົນ. ສ້າງສາປະເທດຊາດ ສູ່ຈຸດໝາຍ ສັງຄົມນິຍົມ, ເຮັດໃຫ້ປະຊາຊົນ ຮັ່ງມີຜາສຸກ, ປະເທດຊາດ ມັ່ງຄັ່ງເຂັ້ມແຂງ, ສັງຄົມ ສາມັກຄີປອງດອງ, ປະຊາທິປະໄຕ, ຍຸຕິທຳ ແລະ ສີວິໄລ.